הביצה כולה מצוינת כבלתי חדירה ואכן כזאת היא באמת. בשום מקום אחר בעולם לא ראיתי ביצה כה נרחבת ושכה קשה לחדור לתוכה. תחילה אתה נכנס למי רקק רגילים עד שהם מגיעים לברכיך, ולאחר שעברת מיל אחד, אתה מגיע לחגורת ביצה עמוקה יותר, שבה משגשג הנופר הצהוב. אחר זו חגורת קנים גבוהים, המים הפנויים מהם מכוסים נימפאות לבנות, ומאחוריהן שוב יער בלתי חדיר של פפירוס... הפולש שרגלו תמעד משורשי הפפירוס, ישקע עד מעל ראשו בבוץ כבול מחניק. בזבזנו זמן רב בניסיוננו לחדור לשטח הזה ולבסוף ויתרנו.
שמורת החולה היא שמורת הטבע הראשונה שהוכרזה במדינת ישראל. בשנת 1951, הוכרז על מפעל לייבוש עמק החולה ולהסבת אדמות העמק, שכללו אגם, ביצות ושטחי אחו לח, לאדמות חקלאיות. מפעל הייבוש הסתיים ב-1958. במהלך העבודות, התנהל מאבק סביבתי ציבורי: מדענים ואנשי טבע דרשו להותיר לפחות חלק מעולם הטבע העשיר שאפיין את העמק. כתוצאה מהמאבק, התקבל בשנת 1964 חוק הגנים הלאומיים ושמורות הטבע, ושמורת החולה הייתה לשמורת הטבע הראשונה במדינת בישראל. מאז זרמו הרבה מים בעמק החולה, ופני השמורה והעמק השתנו ללא היכר.
סיור מעגלי בשמורת הטבע החולה, מרכז המבקרים "עופוריה", נקודות תצפית לאורך המסלול, גשר צף, נקודת מסתור ומגדל תצפית.
שמירה על הטבע – הקמת שמורת הטבע הראשונה בישראל.
שמירה על הטבע – הקמת רשות שמורות הטבע (לימים רשות הטבע והגנים).
שמירה על הטבע – הקמת החברה להגנת הטבע.
שימור הטבע – שימור בתי גידול לחים.
התיישבות – התיישבות האדם בעמק: שטחים פתוחים, מרחבים חקלאיים, מסדרון אקולוגי.
נתחיל את מסלולנו במרכז המבקרים של השמורה, ה"עופוריה". במרכז שלושה מיצגים אור-קוליים העוסקים בנושאים שונים, ביניהם: ההיסטוריה והגאולוגיה של עמק החולה, החי והצומח בשמורה בעבר ובהווה. לאחר הביקור במיצגים, המבקרים מוזמנים להשתתף במשחק טריוויה חווייתי ולצפות בסרט תלת-ממדי המציג את סיפור נדידת הציפורים החולפות בעמק החולה.
ממרכז המבקרים, השביל מוביל אל המצפור הסמוך, וממנו נשקיף אל נופי השמורה והעמק. בהמשך השביל, נפנה לפי השילוט אל שביל הביצה – שביל המאפשר לנו ללכת על המים, להתבונן בשפמנונים, בצבי המים ובשלל הציפורים המסתתרות בין צמחי המים. השביל מגיע אל נקודת מסתור הצופה אל האגם ואל איי הקינון שבו. אחרי אתנחתא במסתור, נמשיך אל מגדל התצפית. טיפוס קצר למרומי המגדל יאפשר לנו תצפית אחרונה אל מרחבי השמורה. לאורך המסלול פזורים שלטי מידע על מינים שונים של בעלי חיים וצמחים המתקיימים בשמורה.